שמחה רז

שמחה רז (ב' באלול ה'תרצ"א, 15 באוגוסט 1931 – ב' בכסלו ה'תשפ"ה, 3 בדצמבר 2024) היה סופר, יליד ירושלים. חיבר ספרים רבים, ובמיוחד התפרסם כביוגרף של הרב אריה לוין. שנים רבות ערך תוכניות ספרותיות ברשות השידור, בגלי צה"ל ובערוץ 7.

ביוגרפיה
שמחה רז נולד כשמחה זלמן רקובר, לרב חיים רקובר ולחנה מלכה, בתו של רבי שמחה מנדלבוים. אחיו הם הרב ברוך והרב הפרופסור נחום רקובר. אחיותיו: נעמי, נישאה לרב ישעיהו הדרי; ורחל, נישאה לפרופ' משה ימר.

למד בישיבת מרכז הרב בירושלים. שירת כקצין דת בחטיבת גולני. נמנה עם סגל המרצים במרכז ההסברה ועיריית ירושלים.

במשך כעשרים שנה שימש כמנכ"ל ברית עברית עולמית, ולאחר מכן יצא בשליחות הפדרציה הציונית לקייפטאון בדרום אפריקה, שם שימש במשך ארבע שנים כמנהל המחלקה לחינוך ולתרבות וכמנהלו של ועד החינוך היהודי בקייפטאון. בשנת תשמ"ט (1989) הוענק לו פרס ראש הממשלה ליצירה.

שמחה רז פרסם כעשרים ספרים, רובם ספרי ביוגרפיות וליקוטים אמרות, פתגמים ואגדות. ספרו המפורסם ביותר הוא סיפור חייו של הרב אריה לוין ואמרות שלו, "איש צדיק היה". כרך המשך של הספר נקרא "צדיק יסוד עולם".

בדצמבר 2020 הודיע שר ההשכלה הגבוהה והמשלימה זאב אלקין כי רז הוא מהזוכים בפרס שר ההשכלה הגבוהה והמשלימה לתרבות יהודית על מפעל חיים ועל תרומה משמעותית בתחום התרבות היהודית בישראל לשנת תש"פ, 2020.

ב-2021 הוענק לו האות יקיר ירושלים.

נפטר בב' כסלו ה'תשפ"ה, דצמבר 2024.

 חיים אישיים 
בתו אסתר ז'יטניצקי, היא שופטת בית משפט השלום לענייני משפחה ברמת גן.

אחיו: הרב ברוך והרב הפרופ' נחום רקובר. גיסיו: הרב ישעיהו הדרי ופרופ' משה ימר.

מספריו
יהדות על רגל אחת - ערכים ומושגי יסוד - הוצאת ברית עברית עולמית, ירושלים, תשל"ה
רב הכותל - מסכת חייו של הרב מאיר יהודה גץ, ראש ישיבת המקובלים בית אל.
איש צדיק היה - מסכת חייו של רבי אריה לוין, אבי האסירים. הספר תורגם לאנגלית על ידי אלחנן צ'ארלס ונגרוב.
צדיק יסוד עולם - ספר המשך לספר "איש צדיק היה"
מלאכים כבני אדם - מסכת חייו של הרב אברהם יצחק הכהן קוק.
פאר הדור - מסכת חייו של הרב אברהם יצחק הכהן קוק לקורא הצעיר.
משמיע ישועה - מסכת חייו של הרב צבי יהודה הכהן קוק, ביחד עם הילה וולברשטיין.
 אוהב ואהוב - מסכת חייו של רבי לוי יצחק מברדיטשוב הוצאת יריד הספרים, 2008
הנאהבים והנעימים - לקט תורות וסיפורים של האחים רבי אלימלך מליז'נסק ורבי זושא מאניפולי, הוצרת יריד הספרים, 2009.
פתגמי חסידים - מבחר אמרות מגדולי החסידות.
כוכב השחר - לקט אמרות ופתגמים של רבי מנחם מנדל מקוצק.
גשר צר מאוד - לקט אמרות ופתגמים של רבי נחמן מברסלב.
המיית הלב - לקט תפילות של רבי נחמן מברסלב.
ירושלים לדור ודור - לקט אגדות ומדרשים על ירושלים.
אגדות התלמוד, שלושה כרכים.
עולם הזה עולם הבא - סיפורי חסידים.
סיפורי צדיקים - מאות סיפורים (לפי נושאים), ירושלים תשס"א. מהדורה חדשה תשע"ו.
יסודות חכמים - דרך החיים על פי חכמי התלמוד.
מצווה גוררת מצווה - על תרי"ג מצוות, בדומה למתכונתו של ספר החינוך, ארבעה כרכים.
ואהבת - סיפורו של רבי עקיבא. תשכ"ח, ויצא שוב בתשל"ב.
 שבעים פנים לתורה ה"כ על חמשה חומשי תורה.

מעריכותיו
 יהודה גור (גרזובסקי) מאת א"ח אלחנני, דניאל פרסקי מאת ירחמיאל וינגרטן, בעריכת שמחה רז, עיבדה לעברית קלה רחל ענבר, (מחיי הלשון העברית, ג'), ירושלים, ברית עברית עולמית, תשל"א, 1970.

קישורים חיצוניים





 זכרונות מירושלים שמחה רז, מאתר ישיבת בית אל
 שמחה רז - יקיר ירושלים באתר עיריית ירושלים



הערות שוליים

קטגוריה:מחברי ספרי עיון ישראלים
קטגוריה:אנשי היישוב ילידי הארץ
קטגוריה:בוגרי ישיבת מרכז הרב
קטגוריה:תלמידי הרצי"ה קוק
קטגוריה:יקירי ירושלים
קטגוריה:זוכי פרס שר החינוך לתרבות יהודית
קטגוריה:משפחת רקובר
קטגוריה:משפחת מנדלבוים
קטגוריה:יהודים הקבורים בבית הקברות סנהדריה
קטגוריה:ישראלים שנולדו ב-1931
קטגוריה:ישראלים שנפטרו ב-2024